અમદાવાદ: વર્ષ ર૦૦રમાં થયેલા રમખાણોમાં નુકસાન પામેલાં ધાર્મિક સ્થળોનાં વળતર મામલે સુપ્રીમ કોર્ટે ગુજરાત હાઇકોર્ટના એક નિર્ણયને ઊલટાવી નાખ્યો છે. સુપ્રીમ કોર્ટની ચીફ જસ્ટિસ દીપક મિશ્રા અને જસ્ટિક પી.પી. પંતની બનેલી બેંચે ગુજરાત સરકારને મોટી રાહત આપી છે. ધાર્મિક સ્થળોનાંંનુકસાનની ભરપાઇ અંગે ગુજરાત હાઇકોર્ટે રાજ્ય સરકારને આદેશ આપ્યો હતો. સુપ્રીમ કોર્ટે આજે આ ચુકાદાને રદ કર્યો છે. સુપ્રીમ કોર્ટે સ્પષ્ટ કરી દીધું છે કે કોઇ પણ ધાર્મિક સ્થળનાં નિર્માણ કે મરામત માટે સરકાર કરદાતાઓનાં નાણાં ખર્ચી શકે નહીં. જો સરકાર વળતર આપવા ઇચ્છતી હોય તો તેણે મંદિર, મસ્જિદ, ગુરુદ્વારા, ચર્ચ વગેરેને ઇમારત માનીને તેનાં નુકસાનને ભરપાઇ કરી શકે છે. ગુજરાત સરકારે એવી યોજના બનાવી હતી કે, નુકસાન ગ્રસ્ત ઈમારતોને વધારેમાં વધારે રૂ.પ૦ હજારનું વળતર આપવામાં આવશે. સરકારના જણાવ્યાનુસાર ધાર્મિક સ્થળ કે મસ્જિદને ધર્મના નામે નહીં, પરંતુુ ઇમારત તરીકે વળતર આપવામાં આવે. આ અગાઉ સુપ્રીમ કોર્ટે આ સંદર્ભમાં ગુજરાત સરકારના જવાબને રેકોર્ડ પર લઇને ઇસ્લામિક રિલીફ કમિટી ઓફ ગુજરાતને ૧, મે સુધીમાં લેખિત જવાબ આપવા આદેશ કર્યો હતો. બેન્ચે સ્પષ્ટ કર્યું હતું કે આ જવાબમાં સાંપ્રદાયિકતાની બૂ આવવી જોઇએ નહીં.